Diari Oficial de la Generalitat Valenciana


Sumari del DOGV 9746, del 15-12-2023 (2023/11944)

RESOLUCIÓ de 2 d'octubre de 2023, del director general d'Urbanisme, Paisatge i Avaluació Ambiental, per la qual es formula una declaració d'impacte ambiental del Projecte de centre de reciclatge de metalls, gestió de residus no perillosos, al terme municipal de Torrent. Expedient: (3101514) 140/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9746

Data del DOGV
:   15-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11671


Data del document
:   02-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 2 d'octubre de 2023, del director general d'Urbanisme, Paisatge i Avaluació Ambiental, per la qual es formula una declaració d'impacte ambiental del Projecte de centre de reciclatge de metalls, gestió de residus no perillosos, al terme municipal de Torrent. Expedient: (3101514) 140/2023/AIA. [2023/11596]  
«Declaració d'impacte ambiental  
Expedient: (3101514) 140/2023/AIA.  
Títol: Centre de reciclatge de metalls. Gestió de residus no perillosos.  
Promotor: Viva Steel, SL.  
Òrgan substantiu: Ajuntament de Torrent.  
Referència de l'òrgan substantiu: 13066/2022/GEN.  
Localització: Torrent.  
Descripció del projecte  
L'empresa Viva Steel, SL, promou un projecte d'instal·lació de centre de gestió de residus no perillosos centrat en el reciclatge de metalls. Se situa al carrer del Mas del Jutge, núm. 145, del polígon industrial Mas del Jutge, al terme municipal de Torrent. La parcel·la, amb referència cadastral 4985262BK3219J9618IO, té 3.170 m² de superfície. La parcel·la es troba delimitada per murs de bloc de formigó d'un metre d'alçària sobre els quals s'ha disposat malla simple de torsió de la mateixa alçària. La parcel·la limita al davant amb el carrer del Mas del Jutge; a la dreta i l'esquerra amb dues parcel·les industrials, i al fons, amb un barranc. El sòl està compactat amb llastos i sobre aquest es construirà una solera de formigó de 20 cm al llarg de tota la parcel·la, amb el pendent necessari per a l'evacuació de les aigües pluvials mitjançant una xarxa de canonades alimentada per embornals distribuïts adequadament. El cabal recollit passarà per un separador d'hidrocarburs abans de la seua connexió a la xarxa de clavegueram i es disposarà d'una arqueta de recollida de mostres. Les aigües sanitàries es connectaran després de l'arqueta de presa de mostres per a unir-se amb les pluvials i les de neteja de la parcel·la que hauran passat prèviament pel separador d'hidrocarburs.  
La instal·lació es trobarà oberta al carrer per mitjà de dos accessos, un per als vianants i un altre per a l'entrada i eixida de vehicles.  
S'instal·laran dues casetes prefabricades del tipus contenidor de panell de sàndwitx, una per a albergar les oficines, i una altra per als lavabos i serveis. Al fons de la parcel·la se disposarà una franja de 200 m² de jardí confrontant al barranc. En accedir a l'interior de la instal·lació, en la zona esquerra, es disposarà d'una zona d'aparcament i al davant una bàscula de pesatge. Al centre de la parcel·la s'instal·larà un molí i es disposarà d'una grua polp i una trituradora, les dues mòbils, per a facilitar la càrrega, descàrrega i trituració de materials que entren a la instal·lació.  
Distribuïts per la parcel·la es disposaran uns cubicles realitzats en formigó prefabricat. En aquestes xicotetes sitges de 32 m² es depositaran els diferents materials classificats i separats després de la trituració i molta. En ser prefabricats, la seua instal·lació resulta ràpida i senzilla, i podran distribuir-se per la parcel·la segons les necessitats del procés.  
  
Els residus que es pretenen gestionar en la instal·lació són (codis LER):  
07 02 13 Residus plàstics.  
12 01 01 Llimadures i borumballes de metalls ferris.  
12 01 02 Pols i partícules de metalls ferris.  
12 01 03 Llimadures i borumballes de metalls no ferris.  
12 01 04 Pols i partícules de metalls no ferris.  
12 01 05 Borumballes i rebaves de plàstic.  
15 01 01 Envasos de paper i cartó.  
15 01 02 Envasos plàstics.  
15 01 03 Envasos de fusta.  
15 01 04 Envasos metàl·lics.  
15 01 05 Envasos compostos.  
15 01 06 Envasos mesclats.  
16 01 17 Metalls ferris.  
16 01 18 Metalls no ferris.  
17 04 01 Coure, bronze, llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
17 04 11 Cables diferents dels especificats en el codi 17 04 10.  
19 10 01 Residus de ferro i acer.  
19 10 02 Residus no ferris.  
19 12 02 Metalls ferris.  
19 12 03 Metalls no ferris.  
20 01 01 Paper i cartó.  
20 01 39 Plàstics.  
20 01 40 Metalls.  
Els mitjans tècnics, segons el projecte, són:  
- Molí.  
- Trituradora mòbil.  
- Grua manipuladora, polp mòbil.  
- Bàscula.  
Tramitació administrativa  
Amb data 27 de febrer de 2023, l'Ajuntament de Torrent (òrgan substantiu) va traslladar a aquest òrgan ambiental la sol·licitud d'avaluació d'impacte ambiental ordinària. Aquesta adjunta:  
- Projecte tècnic datat el novembre de 2022.  
- Estudi d'impacte ambiental datat l'octubre de 2022.  
- Informe tècnic municipal d'urbanisme signat el 23.02.2023.  
- Informe tècnic municipal d'activitats de data 11.01.2023.  
- Informe tècnic de medi ambient de data 22.11.2023.  
- Autorització de la CHX de data 20.12.2023.  
- Certificat d'exposició pública mitjançant edicte en el tauler d'anuncis de l'ajuntament en el qual consta que no s'han presentat al·legacions dins del termini i en la forma corresponent, de 23 de febrer de 2023.  
Amb data 30 de març de 2023, es requereix al promotor la sol·licitud d'avaluació d'impacte ambiental. Amb data 13 d'abril de 2023, l'Ajuntament de Torrent va remetre aquesta sol·licitud.  
Amb data 9 de juny de 2023, es requereix al promotor el certificat d'informació pública. Amb data 28 d'agost de 2023, l'Ajuntament de Torrent va remetre aquest certificat.  
Consideracions ambientals  
L'activitat es troba en un polígon industrial situat al nord del nucli urbà de Torrent i connectat a aquest per diversos carrers que travessen una zona urbanitzada. El sòl està qualificat com a industrial, d'acord amb el vigent Pla general d'ordenació urbana del municipi. Les instal·lacions i el procés estan dissenyats per a no interferir en l'entorn. Toda la parcel·la tindrà paviment de formigó remolinat i impermeabilitzat.  
  
A causa de la seua localització en un polígon industrial amb elevat grau d'antropització no cal realitzar un inventari ambiental exhaustiu. En estar aquest emplaçament completament urbanitzat i modificat respecte al seu estat natural, no transforma la realitat física o biològica de l'entorn. Hi ha una sèrie d'impactes (flora, fauna, paisatge, geologia, etc.) que no s'estimen significatius. No hi ha cap activitat confrontant amb el risc d'incendi significatiu o que haja comunicat a l'interessat mesures específiques d'emergència exterior.  
L'actuació es localitza en sòl urbà afectat per perillositat d'inundació. De conformitat amb el PATRICOVA (art. 20), correspon a l'ajuntament verificar la incidència d'aquesta i imposar, quan siga procedent, condicions d'adequació de les futures edificacions, prenent com a referència les establides en aquest pla.  
Es disposa de barreres flotants per a evitar abocaments en cas d'avinguda. Les barreres descrites són portàtils, es guarden en la instal·lació i estan dissenyades per a surar sobre l'aigua, i contindre i absorbir els possibles combustibles i olis en el cas que es produïra una inundació. S'impermeabilitzarà la zona de mur contigua al barranc a fi d'evitar qualsevol abocament al llit del riu.  
No s'ha inclòs cap referència específica per a valorar els efectes del projecte sobre espais protegits i altres àrees de conservació.  
Consultada la cartografia de la infraestructura valenciana de dades espacials, s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. Es troba a uns 11 km del Parc Natural, LIC i ZEPA de l'Albufera (ES0000023). A pesar que la zona d'estudi no es troba dins dels límits del Parc Natural de l'Albufera, sí que es troba dins dels límits del seu PORN (Pla d'ordenació dels recursos naturals), igual que la totalitat del terme municipal de Torrent on es localitza la instal·lació, per la qual cosa, en la fase de funcionament, li serà aplicable la normativa reguladora vigent.  
  
El promotor ha plantejat dues alternatives: no realització de l'activitat i mantindre l'activitat en la localització indicada en el projecte tècnic, i justifica aquesta última alternativa com la més adequada.  
Els residus generats durant les obres són residus de construcció i demolició que s'entregaran a gestor autoritzat. No es generaran residus perillosos durant les obres.  
En la fase de funcionament es preveu la generació de residus assimilables a urbans, paper, cartó, embalatges, etc., que es depositaran en els contenidors existents en el polígon on se situa la instal·lació. També es produiran els residus inerts propis de l'activitat objecte de la instal·lació, residus metàl·lics, plàstics i altres que seran entregats a gestor autoritzat. Quant als residus perillosos, aquests podrien produir-se a causa d'alguna activitat pròpia del manteniment de la maquinària i es disposarà de sepiolita i materials i recipients adequats per al seu emmagatzematge i posterior posada a la disposició d'un gestor autoritzat.  
  
Segons la documentació aportada, les aigües pluvials recollides en la parcel·la es condueixen mitjançant embornals i canonades fins a la connexió amb la xarxa municipal de clavegueram prèviament al pas per una arqueta de recollida de mostres i d'un separador d'hidrocarburs. Les aigües residuals, segons descriu el projecte, s'abocaran a la xarxa de sanejament juntament amb les pluvials que entroncaran al sistema de canonades just després de l'arqueta de recollida de mostres i una vegada obtinguda la corresponent autorització. Les aigües residuals constaran de les provinents de la neteja de les casetes prefabricades, a més del servei propi dels banys i lavabos, així com els d'aigua de condensació dels equips d'aire condicionat.  
D'acord amb el projecte, l'activitat produeix emissions a l'atmosfera dels gasos de fuga de vehicles impulsats amb motor tèrmic que accedeixen a la parcel·la.  
La instal·lació es troba annexa a un carrer d'un polígon industrial que posseeix trànsit rodat pel que no s'espera que aquestes emissions dels vehicles suposen un augment significatiu de les actuals. Cal mantindre els vehicles propis en bon estat i amb la ITV en ordre. Quant a la pols en suspensió, aquesta es pot produir durant la càrrega i descàrrega dels materials a reciclar i en ser processats en el molí o trituradora. Ateses les característiques dels materials a reciclar i la ubicació de la instal·lació, no es consideren rellevants.  
D'acord amb els càlculs del nivell sonor transmés a l'exterior que s'han realitzat en el document tècnic, s'estima el compliment dels nivells establits en la Llei 7/2002, de 3 de desembre. La maquinària susceptible de produir vibracions disposarà de les planxes antivibratòries i les bancades adequades per a evitar la generació de soroll i altres molèsties. L'activitat és exclusivament diürna, per la qual cosa no constitueix una font de contaminació lumínica.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I, grup 6.c, del Decret 162/1990, de 15 d'octubre.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribueix a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
De conformitat amb la disposició addicional segona del Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries i les seues atribucions, les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en aquest decret, en funció de les competències que se'ls assignen.  
Per tant, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de centre de reciclatge de metalls, promogut per Viva Steel, SL, a Torrent, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
1. Quant a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Per tal d'evitar la contaminació del sòl i les aigües subterrànies, la parcel·la haurà de disposar de paviment impermeable i d'un sistema de recollida i tractament de les aigües pluvials abans del seu abocament a la xarxa.  
3. Durant la fase d'obres es realitzaran els regs necessaris que eviten la formació de partícules en suspensió i la pols generada per aquestes.  
  
4. Al començament de l'activitat i almenys cada cinc anys seran realitzades auditories acústiques i de vibracions per una entitat col·laboradora de l'administració en matèria de qualitat ambiental, fent constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. Si se superen els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. Caldrà disposar de material absorbent i eines adequades per a la recollida de lixiviats o vessaments accidentals i s'emmagatzemaran en una zona destinada al depòsit temporal de les substàncies contaminants a l'espera de ser recollit per un gestor autoritzat  
6. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, com també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 2 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»